Der var fyldt med julestemning på restaurant Svanelunden i Hjørring mandag aften, da TV2 Nord var forbi. Dansk Folkehjælp havde nemlig inviteret over hundrede enlige og deres børn til julefest. - Vi er kommet som familie for at tage forskud på den gode julestemning og være sammen med de her mennesker. Vi er dybt taknemmelige for, at der findes sådan nogle ildsjæle som her, der vil lave sådan et arrangement, hvor vi bare kan komme og slappe af, fortæller deltagende og enlig mor Trine Simmelkjær og fortsætter: - Jeg synes, det er rigtig rart, at jeg som mor kan komme her uden at skulle tænke på at handle ind og forberede. Jeg kan egentlig bare hygge mig med mine børn. En stor forskel Mens energikrisen og den stigende inflation påvirker hele landet, så er der visse grupper, hvor den økonomiske krise fylder endnu mere. Og med julen oveni, så er december måned ikke nem for alle at komme igennem. - Det gør den forskel, at vi som enlige kan nyde julen i dag uden at tænke på økonomien. For et øjeblik kan vi glemme alt det svære, siger Trine Simmelkjær. For hendes datter Seia har arrangementet også gjort et godt indtryk. - Det har været rigtig hyggeligt, og det var noget godt mad, fortæller Seia Simmelkjær Zielke. - En lille ting for os Restaurant Svanelunden i Hjørring har sponsoreret maden til mandagens arrangementet, og det har de gjort glædeligt. - Det betyder meget for os, at vi kan være med til at holde den her julefest. Det er en meget lille ting for os, men en kæmpe ting for de enlige og deres børn, hvor det skaber stor glæde, så det vil vi gerne være en del af, fortæller Kamilla Schiøtt Christensen, der er indehaver af Restaurant Svanelunden. - Det er gået ganske fint med serveringen af maden. Vi startede omkring klokken 17, og så tog det en lille halvanden time, fortæller Nicklas Ettrup Hansen, der også er indehaver af restauranten. Vigtigt for familierne Det er Dansk Folkehjælp, der står bag arrangementet i Hjørring. - Det er så vigtigt, at de her familier også oplever at få en god jul og få julegaver på lige fod med alle andre. Vi er dybt taknemmelige for, at Svanelunden og Logen Sct Olai har sponsoreret det her. Der er et stort hjerte i de grupper, så vi glæder os over, at vi kan gøre det her, fortæller Jette Videnkjær, der formand for Dansk Folkehjælp i Hjørring. Efter fællessang og -dans er der gaver til børnene og forældrene. - Dansk Folkehjælp har købt gaver til alle børnene, og Logen Sct Olai har sørget for biografbilletter til både forældre og børn, mens Vendsyssel FF har sponsoreret drikkedunke og madkasser, fortæller Jette Videnkjær.
I Hjørring var over 100 mødt op til julefest, hvor der blev serveret mad og uddelt julegaver til børnene.